རྗེ་བཙུན་མི་ལ་རས་པའི་ལོ་རྒྱུས།
༈བླ་མ་མར་པའི་སྒྲུབ་བརྒྱུད་ཀྱི་བཀའ་བབས། རྗེ་བཙུན་མི་ལ་རས་ཆེན་ནི། འཁྲུངས་ཡུལ་གུང་ཐང་སྨད། ཕ་ལྔའི་ནང་ནས་ཀོ་རོན། དེའི་རྩ་བྱ་བར། རིགས་ཁྱུང་པོ། ཡབ་མི་ལ་ཤེས་རབ་རྒྱལ་མཚན་དང། ཡུམ་མྱང་བཟའ་སྐར་རྒྱན་གྱི་སྲས་བུ་ལྕམ་དྲལ་གཉིས་འཁྲུངས་པའི་མིང་པོའི་མཚན་ཐོས་པ་དགའ། ས་འབྲུག་ལ་འཁྲུངས། སྲིང་མོ་པེ་ཏ་མགོན་སྐྱིད་ཞེས་བྱ། ཆུང་ངུ་ནས་ཡབ་འདས། དེའི་ཁ་ཆེམས་འཇོག་ལུགས་ནོར་བ་དང་། ཨ་མ་དགུང་ལོ་ཆུང་བས་ཨ་ཁུའི་བུའི་ཆུང་མ་བྱེད་དགོས་ཟེར་བ་མ་ཉན་པས་ནོར་རྫས་ཐམས་ཅད་ཨ་ཁུ་དང་ཨ་ནེས་བགོས། གཡོག་བཅོལ་ཤིན་ཏུ་ཁས་ཉེན། དང་པོ་གསེར་གཡུའི་རལ་པ་ཉིལ་ལེ་བ་ལ་ཕྱིས་ཤིག་སྲོའི་རལ་པ་ཉིལ་ལེ་བ་ཞིག་བྱུང་། དེར་ལོ་བཅུ་དྲུག་ལོན་དུས་ཁ་ཆེམས་ཀྱི་དན་དཔང་རྣམས་བོས་སྟོན་མོ་དྲངས། མས་ད་བུས་ཁྱིམ་སོའང་ཟིན་འདུག་པས་ཕ་ནོར་རྣམས་ཕྱིར་སྤྲོད་དགོས་པའི་རྒྱུ་མཚན་རྣམས་གླེང་བས། ཨ་ཁུ་ཨ་ནེ་དག་ཟ་བ་ལ་ཁ་མཐུན་དཔེས་ཧར་ལང་རྒྱབ་ནས་མ་ཉན་པས། ཐོས་པ་དགའ་ལོ་ཙཱ་གླན་ཆུང་ལ་སྐྲ་བཅད་ཡི་གེ་འབྲི་ཀློག་དང་ཕྱག་རྡོར་ལས་ཀྱི་རྡོ་རྗེའི་ལུགས་དང་ཕག་མོ་སོགས་གསན། སློབ་དཔོན་གྱི་རྗེས་སུ་སྐྱིད་སྟོན་ཞིག་ལ་ཕྱིན། མི་ལས་གླུ་ལེན་པ་དང་ཆང་གིས་ཀྱང་བཟི་ནས་གླུ་ལེན་ཅིང་འོང་བ་མས་ཚོར་ནས། ཕ་མི་ལ་ཤེས་རབ་རྒྱལ་མཚན་གྱི་བུ་ཁྱོད་འདྲ་བ། ངེད་རང་མ་སྨད་ཀྱི་མཁོས་འདི་ལ་གླུ་དྲན་པ་འདུག་གེ་ཟེར་ཏེ་བརྒྱལ། སངས་པའི་ཐབས་ཀྱིས་སངས་ནས། ཨ་མས་ཅི་གསུངས་བྱེད་བྱས་པས། དབུས་གཙང་དུ་སོང་ལ་མཐུ་སློབ་ལ་དགྲ་ཐམས་ཅད་ཁ་ཕུང་ལ་ཐོང་ཟེར། དེ་ནས་མངའ་རིས་སྟོད་ནས་དབུས་གཙང་དུ་མཐུ་སློབ་ཏུ་འགྲོ་བའི་མི་ལྔ་ཙམ་གྲོགས་སུ་འབྱོར་བ་དང་དགུང་ལོ་བཅོ་བརྒྱད་པ་ལ་མས་དཔལ་ཐང་སྒྲོལ་བ་ཚུན་ལ་བསྐྱལ་ཏེ་ཕེབས། ལམ་དུ་མཐུ་སུ་ཆེ་རྩད་བཅད་པས་ཡར་ཀླུང་ན་གཉགས་གཡུང་སྟོན་ཁྲོ་རྒྱལ་ཆེ་ཟེར། དེར་བྱོན་དངོས་པོ་གང་ཡོད་ཕུལ་ནས་འདི་མིན་ལུས་ངག་ཡིད་གསུམ་ཡང་འབུལ། བདག་ལ་ཕ་སྤུན་སྐྱིད་དུ་འཕངས་པ་འགའ་ཡོད་པ་ལ་མཐུ་མཐིལ་ཕྱིན་པ་ཞིག་ཞུ་བྱས་པས། ཁ་ཕོ་ཆེ་བར་མཛད། གྲོགས་ལྔ་དང་མཉམ་དུ་མཐུ་ཟབ་ཟབ་འདྲ་བ་མང་པོ་བསླབ། གྲོགས་པོ་རྣམས་མགུ་ནས་ལོག་སོང། རྗེ་བཙུན་མ་བྱོན་པས་བླ་མས་ཁྱོད་མི་འགྲོ་བ་ཅི་ཡིན་ཟེར། དེར་བླ་མ་རང་གིས་གནང་བའི་རྫོང་བ་རྣམས་ཕྱག་རྟེན་དུ་ཡར་ཕུལ་ནས། ངས་ཡུལ་དུ་མཐུའི་རྟགས་མ་ཐོན་པར་ལོག་ན་ཨ་མ་ངའི་མདུན་དུ་ལྕེབས་ནས་འཆི་བ་ཡོད། མཐུ་རྟགས་ཐོན་པ་ཞིག་ཞུ་བྱས་པས། གླེན་པ་ཁྱོད་དང་པོ་ནས་དེ་སྐད་ཟེར། བརྟག་པ་མྱུར་བ་ཞིག་བྱ་གསུངས། གྲྭ་པ་སྟོབས་ཆེ་བ་མགྱོགས་བ་ཞིག་ཡོད་པ་དེ་བདེན་བརྫུན་ལྟར་བཏང་བས། ཐོས་པ་དགའ་བདེན་པར་འདུག་ཟེར། འོ་ན་གཙང་རོང་གི་ལྷ་རྗེ་ཡེ་ཤེས་གཟུངས་དང་ང་གཉིས་བློ་མཐུན་པའི་གྲོགས་པོ་བྱས་མཐུ་སེར་བརྗེས། ངའི་ཐད་དུ་མཐུ་སློབ་པ་བྱུང་ན་ཁོང་ཅན་དུ་བཏང། ཁོང་གི་རྩར་སེར་བ་སློབ་པ་བྱུང་ན་ང་ཅན་དུ་གཏོང་བར་ཆད་བྱས་པ་ཡིན་གསུངས་ནས་འབུལ་ཆས་དང་ཡི་གེ་མཛད་དེ་བརྫངས། ཁུ་ལུང་དུ་ལྷ་རྗེ་ཡེ་ཤེས་གཟུངས་ལ་ཡི་གེ་དང་འབུལ་ཆས་ཕུལ་ནས། སྒྲུབ་ཁང་ལག་མཐུས་མི་ཚུག་པ་ཞིག་བཟོས། དེར་གཤིན་རྗེ་དམར་པོ་གྱད་ཆེན་དང་ནག་པོ་ཁ་ཐུན་ལ་དྲག་སྔགས་གཟའ་གདོང་དམར་ནག་ཟེར་བ་ཡིན་པས་དེ་གནང་ནས་བསྒྲུབས། ཞག་བདུན་སོང་ནས་བླ་མ་བྱོན། སྔར་ཡིན་ན་དེས་ཆོག་གི་ཡོད་གསུངས་པས་ཐག་རིང་གི་མཐུ་ལགས་པས་རྒྱུན་བསྲིངས་དགོས་ཞུས་ནས་ཡང་ཞག་བདུན་དུ་བསྒྲུབས་པས། བླ་མས་དམ་ཅན་རྣམས་ཀྱིས་མི་མགོ་སུམ་ཅུ་རྩ་ལྔ་དཀྱིལ་འཁོར་གྱི་མཐར་སྤུངས། ངོ་སོ་ཟླ་བ་བཞིན་ཕྱར་ནས་བྱུང་། ད་རུང་བསྒྲལ་བྱ་གཉིས་འདུག་གསུངས་པ། དེ་དག་སྙིང་ཚིམས་རྟེན་དུ་གཞོག་པ་ཞུ། ད་ཆོས་སྐྱོང་ལ་གཏོང་རག་ཐོང་གསུངས། དེའི་ཚེ་ཨ་ཁུའི་བུ་ལ་ཆུང་མ་བླངས་ནས་བག་སྟོན་བྱེད་པའི་མི་ཚོགས་པའི་ཁྱིམ་རྡིབ་ནས་མ་སྨད་ཀྱི་སྐུ་དགྲ་མི་སུམ་ཅུ་རྩ་ལྔ་ཤི། ཨ་ཁུ་དང་ཨ་ནེ་ལུས། འདིར་སྒྲུབ་ཕུར་བསྐུར་ནས་ཨ་ཁུའི་ཁང་པར་ཚད་ཚད་ཀྱིས་བསླབ་པར་ཨ་མས་དྲག་ཏུ་བསྣུན་ཟེར་པའང་ཡོད། ཨ་མས་གོས་ཧྲུལ་གྱི་རྒྱལ་མཚན་ཕྱར་སྙིང་ཚིམས་བཟླས་སོ། ། དེར་ལྷ་རྗེ་ལ་མ་གཤིན་དང་མདོ་སྒྱུ་སོགས་ཞུ་ཞིང་བཞུགས་པའི་ཕྱི་ལོ་མའི་ཡི་གེ་དང་། མཐུའི་རྟགས་བྱུང་ཚུལ། ད་དུང་སེར་བ་གྱང་རིམ་དགུ་ཡོད་པ་ཕོག་ཟེར་བ་དང་ཞིང་རིན་གསེར་སྲང་བདུན་བཅས་གབ་ཡིག་ཏུ་དབུས་ཀྱི་བྱ་བྲལ་ཞིག་ལ་དམོད་བཙུགས་ནས་བསྐུར་འདུག་པ་བླ་མའི་ཡུམ་གྱིས་གནང་བྱུང་། དེ་ནས་སེར་བ་ཞུ་བ་ལ་གཉགས་ཀྱི་དྲུང་དུ་བྱོན། དེར་གདོང་མོ་ཆུ་འཁྱགས་ཀྱི་རྒྱུད་གུ་ལང་འབྱུང་བའི་འཁྲུགས་སེར་ཆེན་མོ་གནང་ནས་བསྒྲུབས་པས་ཐུན་དོང་དུ་འབྲུག་ལྡིར་གློག་གཡོས། སྔར་གྱི་གྲཱ་པ་དེ་གྲོགས་སུ་བཏང་བྱུང་བས་དེར་སེར་བ་གྱང་རིམ་གསུམ་ཡོད་པ་ཕབ། མ་དང་འཕྲད་འདོད་ཀྱང་ཁྱི་ར་བས་མཐོང་བས་བྲོས། ཁོ་སྟོབས་ཆེ་བས་ཡུལ་མི་དམག་ལ་བཅར་བཅར་དུ་བསྡད་དེ་སྙིང་ཚིམས་བཟླས། དེ་ནས་བླ་མ་གཉིས་ཀྱི་ཕྱགས་ཕྱིར་ལོ་ཤས་བཞུགས། དེར་མི་མང་པོ་བསད་པའི་སྡིག་པ་ཡོད་། དེ་ཅུག་བྱས་སྦྱང་དགོས་སྙམ་ཡོད་པ་དང་། གཉགས་ཀྱི་ཡོན་བདག་བཟང་པོ་ཞིག་ན་བའི་སྔས་སྲུང་ལ་བླ་མ་བྱོན། དེར་ཕན་མ་ཐོགས་པར་ཁོ་ཤི་བས་བླ་མ་ཐུགས་སྐྱོ་ནས་ལོག་ཕེབ་པའི་དུས། ཐོས་པ་དགའ་ངེད་རང་གཉིས་པོས་སྡིག་ཆེན་པོ་བསགས་ཡོད་པས། ཡང་ན་ཁྱོད་ཀྱིས་ཆོས་གཤའ་མ་ཞིག་གྱིས་ལ་ང་འདྲོངས་ངས་རྒྱགས་སྐྱེལ། ཡང་ན་ངས་ཆོས་གཤའ་མ་ཞིག་བྱེད་ནས་ཁྱོད་དྲངས། ཁྱོད་ཀྱིས་འདི་ཀུན་སྐྱོང་ང་ལ་རྒྱགས་སྐྱོལ་གསུངས་པས་སྐབས་རྙེད་ནས་བདག་གིས་ཆོས་བྱ་བར་ནུས་ཞུས་པས། འོ་ན་དེ་ཁ་གྱིས། ཁྱོད་ན་སོའང་གཞོན། སྙིང་རུས་ཀྱང་ཆེ་བར་འདུག་པས་གསུངས། དབུས་ཀྱི་གོས་སྣམ་ལེགས་པ་བསྡུས་པ་མཛོ་རྒྱབ་གཅིག་སྩལ་ཏེ་གཙང་རོང་དུ་བྱོན། སྣུབས་ཆུང་མཇལ། མྱང་སྟོད་རྒྱད་མཁར་དུ་སྒྱེར་སྟོན་དབང་ངེ་བྱ་བ་ཡོད་པས་དེར་སོང་ཞིག་གསུངས། དེར་བྱོན་ཁོང་གིས་གདམས་ངག་གང་ཡོད་གནང་། ངབ་མི་བྱང་ཆུབ་རྒྱལ་པོ་བྱ་བར་བརྫངས་ཏེ་ཡང་དག་དང་བདུད་རྩི་དང་སྒྱུ་འཕྲུལ་རྣམས་ཞུས། ཡར་འབྲོག་གི་མར་པ་འབྱུང་ངེ་བྱ་བར་བརྫངས་ནས་མ་མོ་སོགས་ཞུས། གཙང་རོང་གི་འབྲེ་སྟོན་ལྷ་དགའ་སར་བརྫངས་ཏེ་རྫོགས་ཆེན་ཞུས། དེ་ཡན་བླ་མ་རེའི་རྩར་ལོ་རེ་ཙམ་བཞུགས། ཡོངས་དྲིལ་ལོ་ངོ་བཅོ་ལྔ་ཙམ་རང་རང་གི་ཆོས་ལ་སློབ་དཔོན་དང་མཉམ་པར་མཛད། བསྐྱེད་རིམ་ལ་ནུས་པ་ཐོན་ཀྱང་ཐུགས་མ་ཚིམས། དེར་འབྲེ་སྟོན་གྱི་ཞལ་ནས། འོ་ཅག་གཉིས་ངས་ཆོས་བཤད་ལོ་ཙམ། ཁྱོད་ཀྱིས་ཉན་ལོ་ཙམ་འདིས་མི་ཕན། ངེད་རང་གི་འདི་ཀ་ལྟ་སྒོམ་གྱི་དོན་སྤྱི་ཙམ་ལས་རྒྱུད་ཐོག་ཏུ་ཁེལ་དཀའ་བར་འདུག། ད་ལྟ་ལྷོ་བྲག་ཆུས་ཁྱེར་ན་རྒྱ་གར་གྱི་གྲུབ་ཐོབ་ནཱ་རོ་ཏ་པ་དང་མཻ་ཏྲི་པའི་དངོས་སློབ་རྒྱ་གར་དུ་ལོ་ཉི་ཤུ་བཞུགས། དཀའ་བ་མང་དུ་སྤྱད་པ་མར་པ་ལོ་ཙཱ་བྱ་བ་ཞིག་བཞུགས། དེ་ལ་རྡོ་རྗེའི་ལུས་ལ་རྟེན་འབྲེལ་བསྒྲིགས་པས་རྟོགས་པ་སེམས་ལ་འཆར་བ་ཞིག་ཡོད་འདུགངེད་རང་ཕ་སྦད་དེར་འགྲོ་དགོས་པར་འདུག་གསུངས་པས། ལོ་ཙཱ་བའི་མཚན་ཐོས་པ་ཙམ་གྱིས་བ་སྤུ་ཟིང་། མཆི་མ་ཤོར་བས། ཅིས་ཀྱང་འཐད་ཞུས། དཔོན་སློབ་གཉིས་བྱོན། འབྲོག་ཏུ་བླ་མ་བསྙུན་ནས་མ་ཐོན། མི་ལ་ཕེབས་པས་ལོ་ཙཱ་བའི་རྨང་ལམ་དུ་ནཱ་རོ་པས་གནང་བའི་བཻཌཱུརྱའི་རྡོ་རྗེ་དྲི་མས་གོས་པ་ཞིག་བྱུང་བ་བཀྲུས་ཏེ་རྒྱལ་མཚན་གྱི་རྩེར་ཕྱར་ནས་འོད་ཀྱིས་ཕྱོགས་བཅུ་ཁྱབ་པ་དང་། ཡུམ་གྱི་རྨང་ལམ་དུ། ནཱ་རོ་པས་གནང་བའི་ཤེལ་གྱི་མཆོད་རྟེན་ལ་དྲི་མས་གོས་པ་ཁྲུས་བྱས་རི་རྩེར་བཞག་པས་ཀུན་གྱིས་ཕྱག་མཆོད་པ་བྱེད། དེའི་དཀོར་གཉེར་བུད་མེད་གཉིས་ཀྱིས་བྱེད་པ་རྨིས། དེར་བསུ་བ་ལ་ཕྲུ་རློག་པའི་ཟོལ་གྱིས་བྱོན། དེར་མཇལ་ཏེ་ཁ་ལ་སྣང་བ་འགྱུར་ཡང་ངོ་མ་ཤེས། མཇལ་སྣ་བཅོལ་བས་ཆང་འདི་འཐུང་ལ་ཕྲུ་འདི་རློག་དང་ཁོང་གིས་མཇལ་སྣ་བྱའོ་གསུངས། དུམ་ཞིག་ན་བྱིས་པ་རལ་བ་སྣུམ་ཙེར་བ་ཞིག་འབོད་དུ་བྱུང་། ཁོང་གིས་གོ་བཅད་འདུག་ངས་ཀྱང་གོ་ཆོད་པ་བྱེད་བསམ་རེམས་པས་ཕྲུ་ལྷག་མེད་དུ་རྨོས། ཆང་ཡང་ལྷག་མེད་དུ་བཏུང་བས་རྟེན་འབྲེལ་འགྲིགས། དེ་ནས་བླ་མ་དང་མཇལ་བ་དང་ད་གི་དེ་ཁར་འདུག་པ་དང་ཟིལ་ཆེ་བས་ཚོམ་མེ་ལུས་པས། ཁྱོད་བདེན་རྔོག་གིས་ཀྱང་ངོ་མ་ཤེས། མར་པ་ལོ་ཙཱ་ང་རང་ཡིན་གསུངས། བདག་ལ་སྟོད་ནས་འོང་བའི་མི་སྡིག་པོ་ཆེ་ལགས་པས་བླ་མས་ཐུགས་རྗེ་བཟུངས་ནས་ཚེ་གཅིག་ལུས་གཅིག་ལ་སངས་རྒྱ་བའི་གདམས་ངག་གཅིག་གནང་བར་ཞུས་བྱས་པས། གདམས་ངག་ཡོད། སངས་རྒྱ་མི་རྒྱ་ཁྱོད་རང་གི་སྙིང་རུས་ལ་རག་གསུངས། ནངས་པར་ནས་ནང་མིར་ཚུད། ཡུམ་གྱིས་བྱམས། དེ་ནས་ལྷོ་བྲག་ལ་ཁ་བས་བླ་མའི་གྲྭ་པ་རྣམས་བརྡུང་འཚོག་མང་དུ་བྱས་པས་མཐུ་རྒྱོབ་གསུངས་པ་ལྟར་མཛད་པས། ཁོང་རྣམས་ནང་འཛིངས་དང་མི་བསད་མང་པོ་བྱུང་། བླ་མ་ལ་བབས་དགོས་བྱུང་བས་མིང་མཐུ་ཆེན་ཏུ་བཏགས། དེར་སྡིག་པ་བྱང་བའི་ཆེད་དང་སྲས་ལ་འབོགས་དགོངས། རི་ཟུར་ཞིག་ཏུ་མཁར་གྱི་རྨང་ཟླུམ་པོ་ཞིག་བརྩེགས། ཐོག་སོ་གཉིས་ཙམ་ལོངས་བ་ན་དེ་བཤིག་དེ་བཞིན་དུ། ཟླ་གམ་དང་། གྲུ་གསུམ་དེ་རྣམས་ཀྱང་བཤིག་ནས་ད་ལྟའི་སྲས་མཁར་འདིའི་རྨང་བཏིང་། ཐོག་སོ་བདུན་ཚར་བ་དང་ཁྱམས་བརྩེགས་སུ་བཅུག་དེ་ཐམས་ཅད་མི་ལ་རང་མིན་པ་རྡོ་ལག་པ་ཙམ་ཞིག་དང་ས་ཁྱེམ་གང་སྐྱེལ་རོགས་མེད། དེའི་བར་ལ་ཆོས་གནང་ལ་རེ་ནས་རྔོག་མེས་མཚུར་སོགས་ཀྱིས་དབང་གསན་པ་བྱོན་པའི་ཟླར་འཚངས་པས་གྲལ་ནས་བཏོན་ཕྱག་འབེབས་འཆི་བ་ལ་གཏུགས་པ། དུས་རྒྱུན་དུའང་རྐྱེན་ཕྲ་མོ་རེ་ལ་བསྙད་བཏགས་ནས་བཀའ་བཀྱོན་དང་ཕྱག་འབེབས་མཛད་དེ་ཡི་ཆད་ཐེངས་བདུན་སོང་གི་བར་ལ་ཡུམ་ལའང་མ་ཞུས། དེ་ནས་རྒྱབ་ལ་སྒལ་མིག་གསུམ་རྡོལ་བ་བསྟན་ནས་ཆོས་ཞུ་བའི་རོགས་ལ་སྦྲན་པས་ཡུམ་སྤྱན་ཆབ་ཤོར། བླ་མ་ལ་ཞུས་པས་སྒལ་རྨ་རང་བྱུང་མེད་དམ་གསུངས། སྔར་རྟ་བོང་ལ་སྒལ་རྨ་བྱུང་བ་མཐོང་། མི་ལ་སྒལ་རྨ་བྱུང་བ་ཐོས་ཀྱང་མ་ཐོས། བྱུང་བ་ཙམ་དུ་མ་ཟད་གསུམ་ཡང་རྡོལ་འདུག་ཞུས་པས་ཁྲིད་ཤོག་གསུངས། གཟིགས་ཕུལ་བས་རྨ་ཁོལ་གྱིས་ལ་སྐྱོལ་གསུངས་དེར་ཡང་དད་པ་སྐད་ཅྀག་ཙམ་ཡང་མ་ལོགཚེ་གཅིག་ལུས་གཅིག་ལ་སངས་རྒྱས་པའི་ལམ་བླ་མ་གཞན་ལ་མེད་པས་བླ་མས་ཅི་གསུངས་བསྒྲུབས་ཏེ་མཉེས་པར་བྱ་དགོས་བསམ་པ་བྱུང་། དེར་རྨ་རྣམས་འགྲམས་ནས་ན་ཚས་མ་བཟོད་ཡུམ་ལ་ཞུས་ཏེ་རེ་ཞིག་ངལ་བསོས། རྨ་འགྲམས་པ་ཞི་ཙམ་ནས་མཐུ་ཆེན་ལ་ད་ལས་གྱིས་གསུངས་པས་ས་རྡོ་པང་དུ་ཐོག་ནས་བསྐྱལ་ལས་མཛད། ཁྱམས་ལོངས་ནས་ཀྱང་བླ་མས་ཆོས་མ་གནང་པས། བདག་མེད་མ་ཐུགས་མུག་ནས་མ་བཟོད་དེ་ཡུམ་གྱིས་བྱིན་རླབས་རྟེན་འགའ་དང་ཕྱག་ཐམ་ཡིག་བརྫུ་བསྐུར་ཏེ་རྔོག་ཅན་དུ་བརྫངས། ཁོང་གི་གྲ་རིགས་དོས་ཡས་ཕོ་ཡས་མོ་པས་བརྡུང་པས་སེར་བ་ཕོབ་གསུངས་པ་ལྟར་ཕབ། རྒན་མོ་ཞིག་ལ་གནས་ཚང་བཅོལ་བ་དེ་རུ་སྙིང་རྗེ་ནས་ཁྱོད་ཀྱི་ཞིང་ཇི་ལྟ་བུ་ཡོད་གསུངས། འདི་འདྲ་ཡོད་ཟེར་ནས་ཟུར་གསུམ་ཆུར་རུང་བ་ཞིག་བྲིས། དེ་མ་ཐག་སླ་ང་བཀབ་ནས་དམིགས་པ་གཏད་པས་མོའི་ཞིང་ལ་མ་གནོད། སླ་ངས་མ་ཁྱབ་པའི་མཆུ་ཆུ་ལོག་གིས་མནན། གཞན་ཡུལ་དེ་གྲོག་སུལ་དུ་བཏང་། ཁོང་རྣམས་རྔོག་ལ་བབ། དེ་ནས་ལམ་དུ་བྱ་བྱིའི་རོ་བསྡུས་པས་སྟེང་གཡོགས་ལྟེམ་གང་བ་བྱུང་། དེ་བླ་མའི་སྤྱན་སྔར་དཀྱིལ་འཁོར་གྱི་སྟེགས་ཡོད་པའི་ཁར་སྤུངས་ནས་བཤུམས་པས་ཅི་ཡང་མི་ལྟོ་ཇོ་བོ་ནཱ་རོ་ཏ་པའི་བུ་རྒྱུད་ལ་སྡིག་པོ་ཆེ་བཙན་ཐབས་སུ་སངས་རྒྱས་པའི་གདམས་པ་ཡོད་གསུངས། ཅུང་ཟད་དགོངས་པ་ལ་བཞུགས་པའི་མཐར་སེ་གོལ་གཏོགས་པས་ཐམས་ཅད་ནམ་མཁའ་ལ་དིར་གྱིས་འཕུར་སོང་། དེ་དག་གི་བྱ་རྗེས་བྱུང་བ་སྟེགས་བུ་ལ་ད་ལྟའི་བར་དུ་ཡོད་དོ། ། རྔོག་གིས་གདམས་ངག་གནང་ཡང་བླ་མའི་བཀའ་མེད་པས་མྱོང་བ་མ་སྐྱེས། སྲས་ཆེ་འདོན་གྱི་དུས་སུ་བླ་མའི་སྤྱན་སྔར་བྱོན། ཆེ་འདོན་ཟིན་ནས་གྲྭ་པ་བྱིན་གྱིས། དབུ་ཆེ་རགས་པ་རྣམས་ཡོད་པའི་དགོངས་ཤིག་ཚོགས་འཁོར་མཛད་ནས་དེར་བྱིན་རྣམས་ཚོགས། དབྱུག་པ་ཞིག་སྐུ་གཞོགས་སུ་བཅངས་ནས། མར་པའི་ཕྱག་སྡིགས་མཛུབ་རྔོག་ལ་གཏད་དེ་སྤྱན་ཧུར་ཕྱུང་ནས། ཆོས་རྡོར་པ་ཁྱོད་མ་བཅོལ་པ་བྱེད་མཁན་ཁྱོད་མཐུ་ཆེན་ལ་དབང་བསྐུར་གདམས་ངག་སྟོན་པའི་རྒྱུ་ཅི་ཡིན་གསུངས་པས་རྔོག་བྲེད་དེ། བླ་མ་རང་གི་ཕྱག་ཐམ་དང་བྱིན་རྟེན་ཕེབས་ཞུས་པས། མཐུ་ཆེན་ལ་སུས་བསྐུར་གསུངས་བས་བྲེད་ནས་ཡུམ་གྱིས་སོ་ཞུས་པས། ཡུམ་ལ་ཕྱག་འབེབས་གནང་དུ་ཆས་པར་ཡུམ་གྱིས་སྒོ་བཅད་དེ་བཞུགས་པས་སྒོ་ལ་ཕྱག་ཧྲད་ཧྲད་མཛད་ནས་རྔོག་ལ་ངའི་བྱིན་རྟེན་རྣམས་ད་ལྟ་རང་ལོང་ཤོག་གསུངས། འབྱོན་པར་ཆས་ཏེ་ཕྱིར་ཐོན་པ་ན་ཨ་བོ་མཐུ་ཆེན་གྱིས་ན་བཟའ་ལ་འཇུས་ཏེ་འགྲོ་བར་ཞུས་པས་ཨ་བོ་མཐུ་ཆེན་ངས་ཁྲིད་རུང་ད་རེས་ཀྱི་འདི་དང་འདྲ། བླ་མས་རྗེས་སུ་འཛིན་ཏེ་འོང་། སྦུས་ཀྱིས་མི་འཛིན་ན་གདོད་བླ་མ་ལ་གནང་བ་ཞུས་ཏེ་ཕན་གདག་གོ་གསུངས་པ་ལ། ཕུང་པོ་ང་འདྲ་བ། ང་རང་སྡུག་པར་མ་ཟད་ཡུམ་དང་བླ་མ་ལའང་འདི་འདྲའི་འོ་བརྒྱལ་བྱུང་། ང་སྐྱེ་བ་ཕྱི་མར་ཆོས་དང་མཇལ་ཞིང་ཐུགས་རྗེས་འཛིན་པ་ཞིག་ཤོག་ཅེས་ལྕེབས་པར་བརྩམ་པ་ན་བླ་མས་དེ་ལྟར་མི་རུང་བའི་ཚུལ་བཤད་ནས་བཟློག། དེའི་རིང་བླ་མ་ཐུགས་སོས་ནས་བདག་མེད་མ་ཤོག་གསུངས་ནས་བྱོན་པས་བླ་མ་རྔོག་གར་སོང་གསུངས་པས་སྐབས་དེ་རྣམས་གསོལ་པས། འོ་ན་ཤོག་གྱིས་གསུངས། མཐུ་ཆེན་གྱིས་ཁོ་བོ་དྲུང་དུ་སོང་ནའང་བཀའ་བཀྱོན་དང་ཕྱག་འབེབས་ལས་མེད་ཅེས་བརྒྱལ་བརྒྱལ་དུ་བཤུམས་པས། རྔོག་གིས་ཁྱོད་ཡར་སོང་ལ་བླ་མའི་དྲུང་དུ་མཐུ་ཆེན་ཕྱིན་ཆོག་མིན་ལྟོས། བདག་འདིར་མ་བསྡད་ན་འདིས་གང་མིན་བྱས་དོགས་འདུག་ཟེར། དེས་ཞུས་པས། ད་རེས་འབོད་པའི་མགྲོན་གྱི་གཙོ་བོ་ནི་མཐུ་ཆེན་ཡིན་གསུངས་པས། བདག་མེད་མས་ད་རེས་ཁྱོད་རང་ངུ་མི་དགོས་ཐུགས་རྗེས་གཏིང་ནས་འཛིན་ངེས་སུ་འདུག་ལབ་པས་ཡུམ་གྱིས་སེམས་གསོ་ཡིན་ནམ་བདེན་ནམ་ཐེ་ཚོམ་མེ་བ་ལ་དྲུང་དུ་སླེབ། དེར་བུ་ཆེན་ཀུན་ཡང་འཛོམ་འདུགབླ་མ་ཐུགས་ཞི་བར་འདུག་ནས། བརྟགས་བརྟགས་ན་རང་རེ་ཀུན་ལ་ལེན་པ་མེད། ངས་ནི་མཐུ་ཆེན་གྱི་སྡིག་པ་བྱང་དུ་རེ་ནས་བྱས། བདག་མེད་མ་ནི་སྤྱིར་བུད་མེད་སེམས་ཆུང་། ལྷག་པར་འདི་སྙིང་རྗེ་ཆེ་རབ་འདུག་པས་ཁོ་ལ་སྙིང་རྗེ་ནས་ཡིག་བརྫུས་བསྐུར།